Broj: 711-I-1621-M-244/22-02-21

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić Ileković kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Siniše Šukunda, člana Uprave trgovačkog društva** **HP - Hrvatska pošta d.d.,** za davanjem mišljenja Povjerenstva,na 170. sjednici, održanoj dana 06. svibnja 2022.g., daje sljedeće

**MIŠLJENJE**

1. **Sukladno odredbi članka 18. stavka 1. ZSSI-a obveznik** **Siniša Šukunda ne može istoveremeno uz obnašanje dužnosti člana uprave trgovačkog društva HP - Hrvatska pošta d.d. biti član Upravnog odbora Fonda hrvatskih branitelja iz domovinskog rata i članova njihovih obitelji.**
2. **Obveznik je dužan je u primjerenom roku razriješiti okolnost iz stavka I. izreke i Povjerenstvu dostaviti dokaz o istome.**

Obrazloženje

Zahtjev za davanjem mišljenja Povjerenstva podnio je obveznik Siniša Šukund, članUprave trgovačkog društva HP - Hrvatska pošta d.d. U Povjerenstvu zahtjev je zaprimljen 23.svibnja 2022. pod poslovnim brojem 711-U-4596-M-244/22-01-5, povodom kojeg se vodi predmet broj M-244/22.

Člankom 3. stavkom 1. podstavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačkih društava u kojima većinski udio ima Republika Hrvatska obveznici ZSSI-a.

Uvidom u Registar nadležnog Trgovačkog suda utvrđeno je da jedini osnivač/član trgovačkog društva HP - Hrvatska pošta d.d. Republika Hrvatska.

Stoga je i obveznik Siniša Šukunda povodom obnašanja dužnosti člana Uprave trgovačkog društva HP - Hrvatska pošta d.d. dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje navodi da je Odlukom Nadzornog odbora HP - Hrvatske pošte d.d. broj HP-01/1-008521/22 od 11. travnja 2022. godine imenovan članom Uprave HP-Hrvatske pošte na razdoblje od 4 godine, počevši s 12. travnja 2022. godine, dok je na temelju članka 13. Zakona o Fondu hrvatskih branitelja iz Domovinskog rata i članova njihovih obitelji (NN 99/18) te čl. 7. Statuta Fonda hrvatskih branitelja iz Domovinskog rata i članova njihovih obitelji (NN 84/19) Rješenjem Vlade Republike Hrvatske, Klasa: 080-02/19-01/41, Urbroj: 50301-15/28-19-02- 02 od 21. ožujka 2019. godine (NN 30/19) imenovan kao predstavnik hrvatskih branitelja iz Domovinskog rata članom Upravnog odbora navedenog Fonda na mandat u trajanju od 4 godine.

S obzirom na odredbu člaka 18. ZSSI-a koja propisuje ograničenja za obveznike primjene tog Zakona vezano za članstva u drugim upravnim tijelima i nadzornim odborima, obveznik traži mišljenje Povjerenstva može li kao član Uprave HP - Hrvatske pošte d.d. i dalje obavljati funkciju člana Upravnog odbora Fonda hrvatskih branitelja iz Domovinskog rata i člana njihovih obitelji.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 5. stavku 1. točki 5. ZSSI-a poslovni subjekti su trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 3. Zakona o Fondu hrvatskih branitelja iz Domovinskog rata i članova njihovih obitelji („Narodne novine“ broj: 99/18 u daljnjem tekstu: Zakon o Fondu hrvatskih branitelja iz Domovinskog rata i članova njihovih obitelji) propisano je da je Fond po svojoj naravi otvoreni investicijski fond i nema status pravne osobe, a osnivačka prava i dužnosti u ime Republike Hrvatske obavlja Vlada Republike Hrvatske.

Suklano članku 13.stavku 1. Zakona o Fondu hrvatskih branitelja iz Domovinskog rata i članova njihovih obitelji Upravni odbor Fonda ima devet članova koje imenuje i razrješuje Vlada Republike Hrvatske, a sastoji se od ministra nadležnog za hrvatske branitelje (u daljnjem tekstu: ministar) koji je po svom položaju predsjednik Upravnog odbora Fonda, predstavnika ministarstva nadležnog za hrvatske branitelje koji obavlja dužnost zamjenika predsjednika Upravnog odbora Fonda, predstavnika radnog tijela Hrvatskoga sabora u čijem su djelokrugu pitanja hrvatskih branitelja iz Domovinskog rata, predstavnika ministarstva nadležnog za financije, predstavnika ministarstva nadležnog za upravljanje državnom imovinom i četiri predstavnika hrvatskih branitelja iz Domovinskog rata.

Članak 15. Zakona o Fondu hrvatskih branitelja iz Domovinskog rata i članova njihovih obitelji propisano je da Upravni odbor Fonda donosi Statut Fonda, uz prethodnu suglasnost Vlade Republike Hrvatske, donosi Poslovnik o radu Upravnog odbora Fonda, donosi Pravilnik o postupku i kriterijima za odabir društva, donosi odluku o izboru društva, bira i sklapa ugovor s društvom, donosi odluke kojima odobrava ugovore i sporazume koje društvo sklapa za račun Fonda, kako je propisano Statutom Fonda, odobrava godišnji program rada i plan prihoda i rashoda Fonda koje predlaže društvo, odabire i sklapa potrebne ugovore i druge sporazume s društvom o međusobnim pravima i obvezama, odobrava Strategiju raspolaganja imovinom Fonda koju predlaže društvo, daje druge suglasnosti i odobrenja kada je to određeno ovim Zakonom, osigurava transparentnost i javnost rada Fonda, podnosi izvješće o poslovanju Fonda Hrvatskom saboru u tekućoj godini najkasnije do kraja lipnja za proteklu kalendarsku godinu, raspravlja o mjesečnim izvješćima Društva i obavlja druge poslove važne za rad i poslovanje Fonda.

Sukladno članku 16. navedenog Zakona društvo je pravna osoba sa sjedištem u Republici Hrvatskoj koja na temelju odobrenja nadležne Agencije obavlja djelatnost upravljanja UCITS fondovima i/ili alternativnim investicijskim fondovima te isto sukladno članku 17. Zakona upravlja Fondom, što obuhvaća upravljanje imovinom Fonda temeljem Strategije raspolaganja imovinom Fonda kao i administrativne poslove.

Slijedom navedenog, iako nije trgovačko društvo, Fond Hrvatskih branitelja i članova njihovih obitelji otvoreni je investicijski fond bez pravne osobnosti te kao takav poslovni subjekt iz članka 5. stavka 1. točke 5. ZSSI-a osnovan na temelju Zakona o o Fondu hrvatskih branitelja iz Domovinskog rata i članova njihovih obitelji, kojim upravlja Upravni odbor, te se obavljanje poslova u ovome tijelu, imajući u vidu istim Zakonom propisane ovlasti, smatra obavljanjem zabranjenih poslova upravljanja poslovnim subjektom.

Stoga obveznik Siniša Šukunda istovremeno uz obnašanje dužnosti direktora trgovačkog društva u kojem Republika Hrvatska ima većinski udio ne može obnašati funkciju člana predmetnog Upravnog odbora, sukladno zabrani iz članka 18. st.1 ZSSI-a. Obveznik je dužan u primjerenom roku razriješiti okolnost iz stavka istodobnog članstva u Upravnom odboru Fonda hrvatskih branitelja iz Domovinskog rata i članova njihovih obitelji te Povjerenstvu dostaviti dokaz o istome.

Slijedom svega navedenog, Povjerenstvo je dalo mišljenje kao što je navedeno u izreci.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Siniša Šukunda, elektroničkom dostavom
2. Objava na internetskoj stranici Povjerenstva
3. Pismohrana